Disability HIV and Aids Trust: Lingasikhohlwa Enhlelweni Zokuvikela Ingculaza
Abaphila lobugoga ikakhulu abangaboniyo, abangezwayo labanganelisi ukukhuluma bathi uyabakhohlwa uhulumende lenhlanganiso ezizimeleyo lapho behlela inhlelo zabo.
HARARE — Inhlanganiso ezilwela ilungelo loluntu ezigoqela ezabaphila legciwane lengcwethi kwezempilakahle, bayavuma ukuba bavame ukukhohlakala abaphila lobugoga bokungaboni lokungezwa, lapho kuhlelwa inhlelo eziphezu kokulwisana legciwane le lengculaza, bathembisa inguquko ngomnyaka ozayo. Abenhlanganiso yabaphila legciwane eye Zimbabwe National Network of People living with HIV - ZNNP+, bathi kuyinto edanisayo ukuba likhohlakele leliqembu ikanti ukutshiywa kwalo ngaphandle kuyingozi enkulu kudaba lokwehliswa kokusabalala kwegciwane lengculaza. Bathi khona bezodinga imali yokusebenzisa ukubahlelela inhlelo eziqondane labo ukuze baluthole labo ulwazi olutholwa ngabanye kundlela zokuzivikela. Umnumzana Edwin Ndlovu obona ngezokuqhutshwa kwenhlelo enhlanganisweni ye Disability HIV and Aids Trust- DHAT, ekhangela uhlangothi lwabasakhulayo, uthi babhekane lenkinga ezinengi abaphila lobugoga ikakhulu abangaboniyo, abangezwayo labanganelisi ukukhuluma ngoba ebakhohlwa uhulumende lenhlanganiso ezitshiyeneyo lapho behlela inhlelo zabo, zokuvimba ukumemetheka kokuthelelanwa kwegcikwane lengculaza. Kuyingozi lokho kutsho uNdlovu, ngoba labo ngabantu abalemizwa njengaye wonke umuntu. Umnumzana Sylvester Zhou uyisifundi esithatha izifundo zokuba ligqwetha njalo akaboni. Usesigabeni sesine u Zhou ofunda ngokuphathiswa ngabohlangothi lwe UZ Disability Resource Centre. Yenake laye ukhala ngokutshiywa phandle kizo zonke inhelo ezihlelelwa ilizwe kudaba lwezegciwane lengculaza. Kuqakathekile ukuthi babe lendima kunkokheli ehlela okuqondene labo kuveza u Zhou. Abangaboniyo,abanganelisi ukukhuluma labangezwayo laba bakhala ngokuthi batshiywa ngaphandle kunhlelo ezinengi ezihlelelwa isizwe okubalisa ezempilakahle, bebonwa njangabantu abangahlaselwa yimikhuhlane ethelelanwa emacansini njengabanye okubalisa igciwane. Ngakhoke bakhuthaza uhulumende lenhlanganiso ezizimeleyo ukuba babakhumbule ngesikhathi behlela inhlelo zabo njangalokho abakwenza kwamanye amaqembu abalisa abaphila ngokuthengisa imizimba, abaphila ngokuthengisa impahla abayithenga kwamanye amazwe, izithabani, abathwala impahla ngemota ezinkulu ukuyisa kwamanye amazwe lamanye. Bathi akusizi lutho ukucabanga ngabo ekucineni,sekulodubo ngoba kuyingozi njengoba liyabe lokhe lisabalala lelogciwane phakathi kwezithandani kuleliqembu, abanye babo kungabaya emacansini lababonayo.